Det er et presset AaB-mandskab, som søndag eftermiddag møder Silkeborg IF i nordjydernes sidste hjemmekamp før VM- og vinterpausen. AaB ligger næstsidst i Superligaen med fire point op til AC Horsens, der er placeret lige over nedrykningsstregen, så tre point i søndagens kamp vil lune gevaldigt for Nordjyllands eneste hold i landets bedste række. - Alle kampe er vigtige i den position, vi er i. Vores ambition har hele tiden været at tage så mange point som muligt i efteråret, og så har vi lidt mere tid til at arbejde sammen, inden kampene starter i det nye år, siger AaB's cheftræner Erik Hamrén. Ud over hjemmekampen mod Silkeborg, så har AaB i næste uge en udekamp i pokalturneringen mod Middelfart og en udekamp i Superligaen mod FC Nordsjælland på programmet, før der venter spillerne flere måneders pause uden betydende kampe. - Jeg håber, vi kan vise tre gode præstationer og få tre gode resultater, siger cheftræneren. Sløje resultater AaB har tabt sine seneste to Superliga-kampe og fik også kun knebent spillet sig videre i pokalturneringen, hvor det blev til en 3-1-sejr efter forlænget spilletid over 3. divisionsholdet Vanløse IF. I kampen mod Brøndby kom AaB bagud med 2-0, men det lykkedes nordjyderne at komme tilbage, før Oscar Schwartau tre minutter inde i overtiden sikrede holdet fra den københavnske vestegn en 3-2-sejr. - Vores præstation mod Brøndby var god. Vi fortjente mere, siger Erik Hamrén. Den svenske cheftræner mener, at AaB-mandskabet skal spille op til deres bedste, hvis Silkeborg skal besejres. - Jeg er meget imponeret af Silkeborg, må jeg sige. Både af den måde, de spiller fodbold på, og de resultater, de leverer. Det er en stor udfordring for os, så vi må ikke lave fejl, fordi så straffer Silkeborg os, siger Erik Hamrén. Kampen mellem AaB og Silkeborg fløjtes i gang søndag eftermiddag klokken 14.00 på Aalborg Portland Park. Opgøres kan også følges i tv på Canal 9.
AaB skal forsøge at fordrive nedrykningsspøgelset fra Nordjylland.